
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Σαββάτο, 5 Σεπτεμβρίου 2026
   Κυριακή, 6 Σεπτεμβρίου 2026

ΔΕΛΤΙΟ ΤΥΠΟΥ

Εκδήλωση πυρκαγιάς και βύθιση ταχύπλοου σκάφους στη Χαλκιδική -  Θάνατος  άντρα στην Πρέβεζα – Παροχή συνδρομής σε ανήλικη στη Χαλκιδική - Εντοπισμός και διάσωση 43 αλλοδαπών και σύλληψη του αλλοδαπού διακινητή τους στους Καλούς Λιμένες – Διακομιδή ασθενούς

Τις πρωινές ώρες σήμερα, ενημερώθηκε η Λιμενική Αρχή της Ουρανούπολης, για εκδήλωση πυρκαγιάς σε αγκυροβολημένο ταχύπλοο σκάφος στη θαλάσσια περιοχή «ΔΕΒΕΛΙΚΙ» Χαλκιδικής, κοντά στην ακτογραμμή, με έναν αλλοδαπό επιβαίνοντά (υπήκοο Αυστρίας) ο οποίος εξήλθε στην ξηρά με ίδιες δυνάμεις. Άμεσα στην περιοχή μετέβησαν στελέχη της οικείας Λιμενικής Αρχής και της Πυροσβεστικής Υπηρεσίας Ιερισσού από ξηράς, καθώς και Περιπολικό σκάφος Λ.Σ.-ΕΛ.ΑΚΤ. (Π.Λ.Σ.) από θαλάσσης. Η πυρκαγιά κατασβέστηκε, ενώ στη συνέχεια το σκάφος βυθίστηκε. Από τη Λιμενική Αρχή της Ουρανούπολης ενημερώθηκε ο αρμόδιος φορέας διαχείρισης για τη λήψη μέτρων αντιρρύπανσης, καθώς και ο ιδιοκτήτης του σκάφους για την ανέλκυσή του. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****	
	
Τις μεσημβρινές ώρες σήμερα, ενημερώθηκε η Λιμενική Αρχή του Σταυρού για περιστατικό ανήλικης σε κίνδυνο στην παραλία Ολυμπιάδας Χαλκιδικής. Αμέσως στο σημείο μετέβησαν στελέχη της Λιμενικής Αρχής, τα οποία διαπίστωσαν ότι 2χρονη αλλοδαπή (υπήκοος Αλβανίας) είχε ανασυρθεί στην ακτή από λουόμενο σε ημιλιπόθυμη κατάσταση.  Η ανήλικη βρισκόταν στην παραλία μαζί με τον πατέρα της και τα δύο επίσης ανήλικα αδέρφια της. Στην 2χρονη παρασχέθηκαν αρχικά οι πρώτες βοήθειες από στελέχη της Ομάδας Διάσωσης Βόλβης και ανέκτησε τις αισθήσεις της, ενώ στη συνέχεια διακομίστηκε με ασθενοφόρο όχημα του ΕΚΑΒ, αρχικά στο Κέντρο Υγείας Νέας Μαδυτού και ακολούθως στο Γενικό Νοσοκομείο Θεσσαλονίκης «ΙΠΠΟΚΡΑΤΕΙΟ» για τη διενέργεια των απαραίτητων ιατρικών εξετάσεων. Προανάκριση διενεργείται από το Β΄ Λιμενικό Τμήμα Σταυρού του Λιμεναρχείου Ιερισσού.

*****

Τις πρωινές ώρες σήμερα, ενημερώθηκε η Λιμενική Αρχή της Πρέβεζας για την ανάσυρση ενός 70χρονου ημεδαπού  χωρίς τις αισθήσεις του, από τη θαλάσσια περιοχή «ΛΟΥΤΣΑ» Πρέβεζας. Ο 70χρονος παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Πρέβεζας, όπου διαπιστώθηκε ο θάνατός του. Από το Λιμεναρχείο Πρέβεζας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Ηπείρου.

*****

[bookmark: _GoBack]Τις πρωινές ώρες σήμερα, ενημερώθηκαν οι Λιμενικές Αρχές της Αγίας Γαλήνης και των Καλών Λιμένων για παροχή συνδρομής σε σκάφος με αλλοδαπούς επιβαίνοντες σε δυσχερή θέση, στη θαλάσσια περιοχή 32 ν.μ. νότια και νοτιοανατολικά των Καλών Λιμένων. Αμέσως για το σημείο απέπλευσε ένα Περιπολικό σκάφος (ΠΛΣ) Λ.Σ.-ΕΛ.ΑΚΤ., το πλήρωμα του οποίου εντόπισε και περισυνέλεξε σαράντα τέσσερις (44)αλλοδαπούς (40 άντρες, 1 γυναίκα και 2ανήλικοι)καλά στην υγεία τους και τους μετέφερε στους Καλούς Λιμένες. Ακολούθησε η μεταφορά τους στο λιμάνι του Ηρακλείου με τη συνοδεία στελεχών Λ.Σ.-ΕΛ.ΑΚΤ.. Σύμφωνα με τους αλλοδαπούς, εκκίνησαν τις πρώτες πρωινές ώρες την 05.09.2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 13.000 έως 15.000 δηναρίων Λιβύης, έκαστος, για την μεταφορά τους στην Ελλάδα. Από το Κεντρικό Λιμεναρχείο Ηρακλείου που διενεργεί την προανάκριση, συνελήφθη ένας 18χρονος αλλοδαπός (υπήκοος Ν. Σουδάν) εκ των ανωτέρω, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διεκομίσθη, από το λιμάνι της Τήνου στο λιμάνι της Σύρου, με Περιπολικό σκάφος Λ.Σ.-ΕΛ.ΑΚΤ., 77χρονος, ο οποίος έχρηζε άμεσης νοσοκομειακής περίθαλψης.

